Հայ քույրերի վարժարան. Եզակի հայկական դպրոց ԱՄՆ-ում
Միացյալ Նահանգներում գործող Հայ քույրերի վարժարանը եզակի ուսումնական հաստատություն է: Այստեղ դպրոցականներն, ավանդական առարկաների հետ միասին, սովորում են հայոց լեզու եւ հայ ժողովրդի պատմություն:
Միացյալ Նահանգների Փենսիլվանիա նահանգի Ֆիլադելֆիա քաղաքում գտնվող Հայ քույրերի վարժարանի մասին ասում են, որ այն պատրաստում է Հայաստանի ապագա դեսպաններին: Ի տարբերություն ԱՄՆ-ում գործող բազմաթիվ մյուս հայկական դպրոցների, Հայ քույրերի վարժարանը ոչ թե կիրակնօրյա դպրոց է, այլ լիարժեք դպրոց ու մանկապարտեզ, որտեղ երեխաները սովորում են մինչեւ ութերորդ դասարան: Վարժարանի տնօրեն Քույր Էմմա Մուսսայանի խոսքով, դպրոցում դասավանդում են Մոնթեսորիի մեթոդով. «Հայ քույրերի վարժարանը որդեգրել է Մոնթեսորիի մոտեցումը, որը մեծ ազատություն է տալիս երեխաներին եւ ինքնավստահություն սովորեցնում»: Կաթոլիկ կրթությունն աշխարհով մեկ հայտնի է որպես առաջատար, ուստի, Հայ քույրերի վարժարան ԱՄՆ-ում բնակվող հայերի հետ միասին իրենց երեխաներին են բերում նաեւ բոլոր մյուսները: Ավանդական առարկաների հետ միասին այստեղ սովորում են նաեւ Հայոց լեզու եւ Հայ ժողովրդի պատմություն: Իսկ ամենափոքրիկներն այբբենարան են սովորում: 14-ամյա Սարին Մինասյանը Հայաստանում դեռ չի եղել, բայց շատ է լսել եւ կարդացել ու անպայման այցելելու է. «Ես կուզեմ պատմել բոլոր ընկերներիս, որ Հայաստանը շատ անուշիկ տեղ է, շատ կսիրեմ: Ընկերներ ունեմ, իրենք հայ են, բայց ընկերներ ունեմ նաեւ, որ հայ չեն, իրենց էլ պատմում եմ Հայաստանի մասին»: Վարժարանի հոգաբարձուների խորհրդի նախագահ Գեւորգ Ավետյանի խոսքով, արդեն կես դարից ավելի գործող Հայ քույրերի վարժարանը եզակի ուսումնական հաստատություն է. «Անցյալ տարի 50-րդ տարեդարձն էր մեր դպրոցի: Մենք հպարտ ենք, որ ունենք այս ուսումնական հաստատությունը, այս դպրոցը Ֆիլադելֆիայում: Այս դպրոցը սովորեցնում է մեր երեխաներին, զարգացնում նրանց միտքը, մարմինն ու ոգին: Այստեղից երեխաները դուրս են գալիս որպես Հայաստանի դեսպաններ՝ քաջ ծանոթ Հայոց պատմությանը, մշակույթին եւ հրաշալի արվեստին»: Փոքրիկ Ալիկն ինքը մեզ մոտեցավ, երբ նկարահանում էին իր դասարանը, ցանկանալով պատմել, որ սիրում է նկարել եւ պարել: Պարել է սիրում նաեւ չորսամյա Երանը, ում մայրը` Լորիկ Պարոնյանն ինքն էլ այցելել է Հայ քույրերի վարժարան. «Մեզ համար ամենից կարեւոր է, որ երեխաները հայերեն խոսեն, գրեն, կարդան, որ Հայոց պատմությամբ, հայ մշակույթով ներշնչվեն ու վեր պահեն: Ես, եղբայրս եւ քույրս այս վարժարանի աշակերտներից էինք եւ մեզ համար կարեւոր է, որ մեր զավակներն էլ նույն սերը ունենան իրենց պատմական հայրենիքի հանդեպ»: Ժամը երեքն է. Հայ քույրերի վարժարանում դասերն ավարտվեցին, երեխաները տուն են վերադառնում, որպեսզի տարածեն Հայոց մշակույթն իրենց ընկերների շրջանում, իսկ վաղն առավոտյան կրկին սկսեն օրը «Հայր մեր»-ից: